Naam bekend van SA soldaat wat in DRK sneuwel(Argieffoto ter illustrasie: Henk Kruger/ANA) Die weermag het die naam bekend gemaak van ŉ Suid-Afrikaanse soldaat wat in die Demokratiese Republiek van die Kongo (DRK) deur een van sy makkers gedood is. Weerman Simanga Arthur Khuselo (37) het aan sy beserings gesterf na ŉ voorval tydens ŉ operasie in Kilia, in die ooste van die DRK. Hy was ŉ lid van Suid-Afrika se vredesmag in die land. Khuselo was verbonde aan Eenheid 1 Taktiese Intelligensieregiment in Potchefstroom en word oorleef deur sy vrou en twee kinders. Volgens die weermag sal begrafnisreëlings bekend gemaak word sodra die familie die reëlings afgehandel het. Nosviwe Mapisa-Nqakula, minister van verdediging en militêre veterane, asook verskeie ander hooggeplaastes het hul medelye met Khuselo se familie, vriende en kollegas betuig. Maroela Media het vroeër berig ŉ raad van ondersoek is reeds op die been gebring om die omstandighede wat tot die voorval gelei het te ondersoek.